วันนอร์ ขอคนรัก พรรคอนาคตใหม่ ช่วยฟื้นฟู ผ่านสถานการณ์เลวร้ายโดยเร็ว 
วันนอร์ หัวหน้าพรรคประชาชาติ ให้กำลังใจ พรรคอนาคตใหม่ ขอให้ยึดมั่นถือมั่นในหลักประชาธิปไตย ขอให้ประชาชนที่รักพรรคอนาคตใหม่ ช่วยกันแก้ไขสถานการณ์เลวร้ายวันนี้หมดไปโดยเร็ววันที่ 21 ก.พ. นายวันมูหะมัดนอร์ มะทา หัวหน้าพรรคประชาชาติ แสดงความเสียใจกับคณะกรรมการบริหาร สมาชิกสภาผู้แทนราษฎรและสมาชิกพรรคอนาคตใหม่ทั่วประเทศ ตลอดจนผู้ที่มีความชื่นชอบพรรคอนาคตใหม่ ต่อการที่ศาลรัฐธรรมนูญวินิจฉัยยุบพรรคอนาคตใหม่ และตัดสิทธิ์ทางการเมืองของกรรมการบริหารพรรคเป็นเวลา 10 ปี เพราะ ตั้งแต่รัฐสภาได้เปิดทำการพรรคอนาคตใหม่ เป็น 1 ใน 7 พรรคฝ่ายค้านที่กรรมการบริหารพรรคและสมาชิกสภาผู้แทนราษฎร มีความตั้งใจที่จะพัฒนาประชาธิปไตยและปฏิรูปการเมือง มีการนำวิธีคิดใหม่ๆ มาใช้กับการเมืองซึ่งเป็นความหวังของพี่น้องประชาชนคนไทยจำนวนไม่น้อยที่จะเสริมสร้างประเทศของเราให้มีการปกครองระบอบประชาธิปไตยอันมีพระมหากษัตริย์ทรงเป็นพระประมุขและปราศจากการควบคุมของเผด็จการ พร้อมทั้งมีการเสนอให้มีการพัฒนากฎหมาย มีการแสดงจุดยืนอย่างชัดเจนในการทำงานการเมืองมาโดยตลอดการยุบพรรคอนาคตใหม่เป็นการทำลายความหวังของประชาชนจำนวนไม่น้อยที่ต้องการเห็นประชาธิปไตยมีความก้าวหน้าในประเทศไทยและถึงแม้ว่ากิจกรรมทางการเมืองของพรรคอนาคตใหม่ต้องสะดุดหยุดลง แต่มั่นใจว่า พรรคอนาคตใหม่คงยังไม่หมดกำลังใจเพราะหน้าที่ในการทำงานให้กับประชาชนในระบบประชาธิปไตยนั้นสามารถทำงานได้ทั้งในและนอกสภา พรรคอนาคตใหม่ ต้องเดินหน้าและขอเป็นให้กำลังใจให้พรรคอนาคตใหม่หาทางออกในการบริหารจัดการพรรค และสมาชิกพรรคซึ่งมีอุดมการณ์อย่างเหนียวแน่นและหวังเป็นอย่างยิ่งว่า คนที่เคยสนับสนุนพรรคอนาคตใหม่คงจะให้การสนับสนุนและฟื้นฟูพรรคอนาคตใหม่ หรือร่วมกันแก้ไขสถานการณ์อันเลวร้ายในวันนี้ให้หมดไปโดยเร็ว นายวันมูหะมัดนอร์ มะทา กล่าวในที่สุด
วันนอร์ หัวหน้าพรรคประชาชาติ ให้กำลังใจ พรรคอนาคตใหม่ ขอให้ยึดมั่นถือมั่นในหลักประชาธิปไตย ขอให้ประชาชนที่รักพรรคอนาคตใหม่ ช่วยกันแก้ไขสถานการณ์เลวร้ายวันนี้หมดไปโดยเร็ว 
ยุบพรรคอนาคตใหม่,คดียุบพรรคอนาคตใหม่,คำวินิจฉัย ศาลรัฐธรรมนูญ,คดีเงินกู้ 191 ล้าน,วันมูหะมัดนอร์ มะทา,ประชาชาติ,ให้กำลังใจอนาคตใหม่,ข่าวทั่วไป